KIRJALLINEN KYSYMYS E-1472/00 esittäjä(t): Alejandro Agag Longo (PPE-DE) komissiolle. Sähköinen kaupankäynti.



Virallinen lehti nro 053 E , 20/02/2001 s. 0150 - 0151



KIRJALLINEN KYSYMYS E-1472/00 esittäjä(t): Alejandro Agag Longo (PPE-DE) komissiolle (10. toukokuuta 2000) Aihe: Sähköinen kaupankäynti Talouspolitiikan laajoja suuntaviivoja koskevassa suosituksessaan komissio viittaa useita kertoja sähköiseen kaupankäyntiin liittyvään tuottavuuden lisääntymisen ja talouskasvun mahdollisuuksiin. Itse asiassa komissio kehottaa jäsenvaltioita ryhtymään toimiin kyseisten mahdollisuuksien hyödyntämiseksi täysimääräisesti. Voiko komissio konkretisoida asiaa ja kertoa, mitkä ovat sen mielestä ne yleiset suuntaviivat, joita jäsenvaltioiden hallitusten olisi tällä alalla noudatettava? Erkki Liikasen komission puolesta antama vastaus (30. kesäkuuta 2000) Sähköisellä kaupankäynnillä odotetaan olevan kauaskantoisia vaikutuksia yritysten organisaatioon ja kilpailukykyyn. Lisäksi sen odotetaan hyödyttävän suuresti kuluttajia. Sähköisen kaupankäynnin avulla yritykset voivat uudenaikaistaa liiketoimintaprosessejaan, säästää kustannuksissa ja palvella asiakkaitaan paremmin. Perinteisten alojen kilpailukyvyn parantaminen sekä uuden liiketoiminnan ja uusien yritysten syntyminen edellyttävät sähköisen kaupankäynnin yleistymistä. Yhdysvaltojen esimerkki osoittaa, että sähköinen kaupankäynti tukee merkittävästi taloudellista kasvua ja uusien työpaikkojen syntymistä. Näin ollen komissio kannustaa eurooppalaisia yrityksiä käyttämään sähköisen kaupankäynnin mahdollisuudet hyväkseen ja suosittelee jäsenvaltioille tehokkaiden toimenpiteiden toteuttamista sähköisen kaupankäynnin levittämiseksi. Komissio laatii sääntelykehystä sähköisen kaupankäynnin edistämiseksi ja mahdollisten esteiden poistamiseksi. Tähän kuuluu useita lainsäädäntötoimia, jotka koskevat yksityisyyttä, turvallisuutta, tekijänoikeuksia ja televiestinnän sääntelyä. Äskettäin on hyväksytty puitedirektiivi(1), jossa säädetään, että sähköisen kaupankäynnin palvelut kuuluvat yhtenäismarkkinoita koskevien yhteisön sääntöjen soveltamisalaan. Direktiivissä käsitellään sijoittautumisoikeutta, verkossa tehtäviä sopimuksia, vastuuta laittomasta siirrosta ja kuluttajansuojaa. Komission joulukuussa 1999 käynnistämän eEurope-aloitteen tavoitteena on nopeuttaa digitaaliteknologian käyttöönottoa kaikkialla Euroopassa. Aloitteella on useita kohdealoja, kuten opetus, Internet-yhteydet, tutkimus, riskipääoma ja yleishyödylliset sovellukset. Lissabonin Eurooppa-neuvosto kehotti neuvostoa ja parlamenttia hyväksymään kaiken valmisteilla olevan lainsäädännön vuoden 2000 loppuun mennessä. Jäsenvaltioiden olisi nopeutettava säännösten saattamista osaksi kansallista lainsäädäntöä ja saatava se päätökseen vuoteen 2001 mennessä. Tiedonannossaan Yrityspolitiikan haasteet osaamiselle rakentuvassa taloudessa(2) komissio esittää lähestymistapansa, joka koskee yrittäjyyden edistämistä ja erityisesti pienten ja keskisuurten yritysten (pk-yritysten) kannustamista sähköiseen kaupankäyntiin. Komissio on lisäksi käynnistänyt kyseisen lähestymistavan mukaisesti esikuva-analyysin, jotta yhteisössä ja jäsenvaltioissa tapahtuvaa kehitystä kohti uutta taloutta voitaisiin mitata asianmukaisin indikaattorein ja tulokset voitaisiin toimittaa vuosittain Eurooppa-neuvostolle. (1) Parlamentin ja neuvoston direktiivi tietoyhteiskunnan palveluja, erityisesti sähköistä kaupankäyntiä, sisämarkkinoilla koskevista tietyistä oikeudellisista näkökohdista, 4.5.2000. (2) KOM(2000) 256 lopullinen.